ועדת החוקה, חוק ומשפט, כנסת 16, פרוטוקול מספר 128, 2004-01-01 10:00

מיכאל איתן: הועדה קיבלה החלטה שקבעה בין השאר שאם יוחלט על פינוי מאחזים יש להקפיד על שמירה מלאה של זכויות האדם, כולל פינוי רק בהרשאה חוקית שניתנה לאחר מיצוי כל ההליכים, יחס הוגן למפונים, שמירה על כבוד האדם וזכויות הקנין.

מיכאל איתן: עוד הוסיפה הועדה וקבעה שבמסגרת הפעילות של צה"ל והמשטרה בפינוי המאחזים, ישמרו זכויות האדם כפי שנקבעו בחוק הישראלי ובאמנות בינלאומיות.

מיכאל איתן: וכן כי על הממשלה לפעול עפ"י נוהל והליכי פינוי שיהיו גלויים ומפורסמים.

מיכאל איתן: מההתרשמות שלי מתוך תגובות שאני שמעתי גם של ההנהגה של המתיישבים וגם של מתיישבים בודדים שרואיינו באמצעי התקשורת, אני מקבל ומתרשם שאכן לפחות מבחינת חלקם הם מקבלים את הקו שקבעה הועדה, שהועדה רואה שזה הקו שבמסגרתו מותר ואפשר להתמודד בחברה דמוקרטית על זכויות, להביע את העמדות תוך כדי מאבק.

מיכאל איתן: אנחנו לא תמיד במאבק דמוקרטי משתמשים אך ורק באמצעים שהם עפ"י חוק, וגם כאן קבענו שההתנגדות לפינוי חייבת להיעשות במסגרת מאבק דמוקרטי בלתי אלים, ולהימנע מפגיעה בכבודם ובגופם של חיילים, אבל זה אומר בהכרח שבמאבק דמוקרטי אסור לעשות הפגנות מחאה בלתי אלימה שיש בהם אי ציות להוראת שוטר.

מיכאל איתן: הגבול צריך להיות גבול שאיננו פוגע בצדדים שלישיים, שאינו פוגע במשטרה, אינו פוגע בכבודם של חיילים ושוטרים, שנוקט באמצעים פרופורציונאליים על מנת להעביר את המסר והמחאה ולהתנגד ככל האפשר על מנת להביע את ההתנגדות, אבל כל זה צריך להיעשות עפ"י עקרונות הדמוקרטיה.

מיכאל איתן: כשהועדה קיבלה את ההחלטה ב9.6- היה מצב משפטי מסויים וקיבלו שהמצב צריך להיות בהרשאה חוקית ובכל ההליכים והסבירו לנו שגם מעבר להחלטה יש תהליך דמוקרטי ושמירה על זכויות אזרח ואדם במהלך פינוי.

מיכאל איתן: היועץ המשפטי לממשלה נתן את הסכמתו, הפרקליט הצבאי הראשי נתן את ברכתו למסמך הזה וחשבנו שנקבעו כללי משחק.

מיכאל איתן: בסמכויות ועדת החוקה חוק ומשפט לדון בכל הנושאים שקשורים בין השאר גם בזכויות האדם מכוח היותינו אחראים לנושא כבוד האדם וחירותו שהוא חוק יסוד.

מיכאל איתן: מתוקף עובדה זו יש לנו גם סמכות מלאה עפ"י התקנון וחוק יסוד הכנסת, לקבל כל מידע שדרוש לנו לענין זה.

מיכאל איתן: מכוח סמכות זו פניתי לממשלה ואמרתי, נכון שאין לנו מעמד פורמאלי לאשר צווים של הוראות שר הבטחון למושל הצבאי לתת צווים, אבל זה לשון דווקנית מאוד צרה ומצומצמת.

מיכאל איתן: יש לנו סמכות כללית ויש לנו סמכות ספציפית לקבל מידע.

שלמה פוליטיס: הועדה קבעה שהיא מגנה פעילות בלתי חוקית באשר היא.

שלמה פוליטיס: אני רוצה קודם כל להצהיר שאנחנו לא מדברים על פינוי של ישובים.

שלמה פוליטיס: יש כאלה שסבורים שהצו הזה מתייחס לישובים, ולא היא.

שלמה פוליטיס: הצו הזה מתייחס לפעילות בלתי מורשית / פעילות בלתי חוקית.

שלמה פוליטיס: אני לא מדבר על ישובים.

שלמה פוליטיס: אם יוחלט על פינוי מאחזים יש להקפיד על שמירה מלאה של זכויות אדם כולל פינוי רק בהרשאה חוקית, אכן הצו הזה יוצר את ההרשאה החוקית שניתנה לאחר מיצוי כל ההליכים, אין פה פינוי באופן מיידי, יש הליכים שמתקיימים ויתקיימו לרבות הליכי בג"צ שכעת תלויה ועומדת עתירה בפני בית המשפט העליון.

שלמה פוליטיס: הכל נעשה במיצוי כל ההליכים במשטר דמוקרטי, נמסרו הודעות וקיימת אפשרות להגיש השגות וגם לאחר שנדחות ההשגות האלה הדרך לבית המשפט העליון פתוחה.

שלמה פוליטיס: הצו כובל את ידו של המפקד הצבאי, אלוף הפיקוד, לפנות עד למיצוי ההליכים.

שלמה פוליטיס: לא יעשה מאומה עד אשר תחלוף תקופה של שלושה ימים מיום שמתקבלת ההחלטה.

שלמה פוליטיס: צו בדבר סילוק פולשים מדבר על 30 יום שלאחריהם ניתן לפנות את הפולש, ככה זה גם בישראל לפי סעיף 18 לחוק המקרקעין.

שלמה פוליטיס: ואכן החילונו לפעול בדרך הזאת לגבי מאחזים בלתי חוקיים כאשר הפעילות נעשתה עפ"י הנחיות דרג מדיני.

שלמה פוליטיס: הדרג הצבאי לא התעורר בבוקר ואמר יש פה מאחז בלתי חוקי, עלי לפנותו.

שלמה פוליטיס: בכל מה שקשור לנושא של התיישבות עפ"י נהלי עבודה משכבר הימים הן לגבי התיישבות ישראלית והן לגבי בניה בלתי חוקית פלשתינית, הפינוי נעשה עפ"י הנחיות דרג מדיני, עם האצלת סמכויות אלה ואחרות לדרג המקומי, אבל בכל מה שקשור לנושא של התיישבות הדרג המדיני נותן הנחיה לפעול או לא לפעול.

שלמה פוליטיס: כשאנחנו מדברים על מאחזים בלתי חוקיים, מכיוון שההנחיות ניתנות והצו הזה ניתן עפ"י הנחיה מדינית, ועפ"י חוק יסוד הצבא הדרג הצבאי פועל עפ"י החלטה מדינית ועל כל מאז ומאחז ניתן אישור מיוחד לפנות או לא לפנות.

שלמה פוליטיס: בשל כך אני לא נכנס לשאלה על ישובים וכו', דה פקטו או לא דה פקטו, כי זה לא קשור לענין.

שלמה פוליטיס: הצו איננו חל על ישובים שהוקמו כדת וכדין, עולה מלשון הצו באופן מפורש, וההנחיות איזה מאחזים מפנים, כפי שזה היה לפני כן, אלו הנחיות שניתנו ע"י הדרג המדיני.

שלמה פוליטיס: כללי המשחק כפי שהתגלו לנו בשטח וכללי המשחק האלה המשמעות היתה מבחינת המערכת הצבאית, אני לא מדבר על המערכת המדינית כי אני לא אחראי על המערכת המדינית ועל ההחלטות שמתקבלות ע"י הדרג המדיני, אבל ברגע שמתקבלת החלטה של דרג מדיני לפעול, הדרג הצבאי עפ"י חוקי היסוד מחוייבים לפעול עפ"י החלטות הדרג המדיני כפי שזה מופיע בחוק יסוד הצבא.

שלמה פוליטיס: החקיקה הקיימת, דיני תכנון ובניה ודיני המקרקעין לא נותנים פתרונות לגבי התיישבות, לגבי פעילות כנגד מאחזים או כלפי פעילות שהיא על רקע אידיאולוגי.

שלמה פוליטיס: במסגרת כללי המשחק הדמוקרטיים יש לצד השני את הזכות להפגין ולנקוט בפעולות, כמו שיש במסגרת כללי המשחק הדמוקרטיים למדינה את החובה לנקוט בפעולות על מנת לממש את המחוייבויות של המדינה או של הממשלה.

שלמה פוליטיס: כעת הצו לא מתייחס למבנה אלא מתייחס לשטח ומי שטוען שהצו הזה חל על מבנים בלתי חוקיים כנראה לא קרא את הצו, כי אפשר להכריז על שטח ביציאות כאלה, ביחס למבנים, אם יש שם מבנה חוקי הצו הזה לא יחול ואם אנחנו טעינו בהגדרה שלנו יש לזה השגה ובמסגרת ההשגה אפשר להעלות את כל הטענות לרבות היתרים שניתנו כדין, לרבות זכויות בקרקע, להעלות את כל הטענות ואם יסתבר שהרשות טעתה, לא יפונה.

שלמה פוליטיס: כי אנחנו מדברים אך ורק על פינויים של מבנים בלתי חוקיים שנמצאים במקומות שלא היו צריכים להימצא שם עפ"י החלטות דרג מדיני.

מיכאל איתן: אני רוצה לשאול אתכם מדוע לדעתכם ההסדר הזה לא צודק, לא חוקי, מההיבט של הצבא שאומר אני נלחם בבניה בלתי חוקית, זאת אומרת נקודת המוצא של הצבא שהוא אומר שיש חוק במדינת ישראל, החוק הזה צריך להתקיים, יש אנשים שממניעים אידיאולוגיים אולי עוברים על החוק הכתוב ומנסים למצוא פרצות בחוק ובונים בצורה בלתי חוקית שלא עפ"י תכנון והיתר, אז גם נקודת המוצא שלהם שהם בונים לא חוקי וגם הם מוצאים פרצות בחוק, אז תפקידי לסגור את הפרצות בחוק, לא בפני אנשים שפועלים עפ"י החוק אלא בפני אנשים שפועלים לא בהתאם לחוק.

מיכאל איתן: אני מבקש שתסבירו לי מדוע לדעתכם או שזה לא צודק או שזה לא חוקי.

6076: כשהוא מדבר על 1,500 חיילים הוא מדבר על דבר אחר לגמרי.

6076: הוא מדבר על נסיון לפנות את מאחז עדי עד עם 900 חיילים בצו של פולשים, כאשר הם החזיקו ביד צילומי אוויר שהראו שאנחנו יושבים בשטח למעלה משישה חודשים לפני כן, זה נתגלה בבית המשפט.

6076: במה פותר לו הצו את המצב, הרי הוא תיחם איזור, אני אקח את הקרוואנים ואעמיד אותם על גבול האיזור, אז מה הוא הרוויח, הוא לא הרוויח שום דבר בזה, הוא יצטרך לתחם עוד איזור.

6076: הוא כל היום יתחם איזורים כדי להוציא אותי.

אופיר פינס-פז: הועדה עוסקת בנושא שהוא סופר פוליטי.

אופיר פינס-פז: נכון שזאת ועדת חוקה וההיבטים המשפטיים מאוד חשובים לכולנו, אבל בסוף אי אפשר לעשות דיון סטרילי.

אופיר פינס-פז: יש ויכוח פוליטי חריף מאוד בציבוריות הישראלית על המאחזים הבלתי חוקיים.

אופיר פינס-פז: אני חושב שאנשים שהם מוגדרים על ידי כפורעי חוק, יש קושי לי כחבר בועדת חוקה לקבל את זה שהם יכולים אחר כך לבוא ולהשתמש בחוק בכל, מישהו יגיד תרגילים, אחרים יגידו מניפולציות, אחרים יגידו דרכים לגיטימיות, להשתמש בחוק כדי או להכשיר או לעכב את רשויות אכיפת החוק מלבצע את עבודתם.

אופיר פינס-פז: כשאתה אומר החזק והחלש לפעמים אני לא יודע מי החזק ומי החלש.

אופיר פינס-פז: זה לא איזה אזרח תמים ומסכן שבנה מרפסת בכסף האחרון שלו וכל המדינה עליו רוצה לשבור לו את המרפסת.

אופיר פינס-פז: לא.

אופיר פינס-פז: יש כאן מערכת גדולה, משומנת, חזקה, עם לובי פוליטי, עם כושר השפעה אדיר על הממשלה ועל הכנסת והיא לא כזאת חלשה ומסכנה.

אופיר פינס-פז: לפעמים אני חושב שהצבא יותר חלש מהם.

אופיר פינס-פז: לא בטנקים אלא בהשפעה פוליטית, בגיבוי שהוא מקבל מהדרג הפוליטי במדינת ישראל.

אופיר פינס-פז: אנחנו כחברי ועדת חוקה של הכנסת, ועדת חוקה חוק ומשפט, לא יכולים לתת יד לאכיפת חוק סלקטיבי.

אופיר פינס-פז: אתה אומר, אני יודע שמול העיניים שלי בונים מאחזים, מביאים קרוואנים, עושים מה שרוצים, אבל אני כצבא או כמשטרה מוגבל ולא יכול לעשות כלום עד שהדרג המדיני לא יורה לי לעשות.

אופיר פינס-פז: למה הראש הקטן הזה של הצבא, למה כשהצבא רואה שנעשה דבר בלתי חוקי בשטח הוא לא לוקח יוזמה, עושה את מה שתפקידו לעשות, אם זה תפקידו ואם לא אז המשטרה, ומפרק לאלתר את המאחז הבלתי חוקי.

שלמה פוליטיס: לגבי נושא של ביצוע עבירה פלילית, לפני מספר חודשים התקיים דיון אצל פרקליטת המדינה ובניגוד למה שנטען פה, לפי פסיקתו של השופט ברק של העמדה לדין של ישראלים לפי פסק דין מקמיליאן, מי שיבדוק את פסק דין מקמיליאן יראה שהוא לא חל על הסיטואציה הזאת אלא הוא חל על סיטואציה בתוך יהודה ושומרון של בתי משפט לעניינים מקומיים.

שלמה פוליטיס: לפי תקנה 2, לפי חוקי הכנסת, בית משפט בישראל מוסמך לדון ישראלי שביצע מעשה או מחדל בתחומי יהודה ושומרון שלו הוא היה מבצע את המעשה בתחומי מדינת ישראל היה מהווה עבירה, ונכון הדבר שביהודה ושומרון לפי החוק הירדני אין עבירה פלילית של בניה ללא היתר, אבל לפי חוק התכנון והבניה בישראל יש עבירה פלילית.

שלמה פוליטיס: למה לא, אינני יודע, צריך להפנות את זה לפרקליטות המדינה, אינני אחראי על נושא של העמדה לדין של ישראלים.

שלמה פוליטיס: עד היום טרם הוגש כתב אישום לפי תקנה 2.

יולי יואל אדלשטיין: אם הולכים לפי החוק ויש חוקים במדינת ישראל, אחת החוויות הלא נעימות שלי כשר הקליטה שאתה עומד מול בנין שהיה מיועד לעולים חדשים קשישים ומקרים סוציאליים, יושבים בתוכו פולשים למיניהם ואומרים לך כל סוללת היועצים המשפטיים והפרקליטות שמגבים אותך כי אתה גורם ממשלתי בכיר, אבל הם מעל 30 יום אנחנו לא בטוחים שיש מה לעשות וכן הלאה.

יולי יואל אדלשטיין: אז אם הולכים במסגרת החוק היבש, בהחלט יש בעיה.

זהבה גלאון: מדובר על המאחזים הבלתי חוקיים, ככה קוראים לזה, מדובר על עבריינות פוליטית אידיאולוגית, המאחזים הבלתי חוקיים האלה הם בלתי חוקיים וכשהצבא מוציא צווים גם עפ"י החוק הקודם, הוא מוציא אותם לאותם מאחזים בלתי חוקיים.

זהבה גלאון: מדובר על המאחזים האלה, אנחנו מדברים עכשיו רק על זה, אני לא מדברת על ההתנחלויות בשטחים, אני מדברת על הנקודה הספציפית הזאת.

זהבה גלאון: מדובר בעבריינות פוליטית אידיאולוגית ומדובר ברפיון ומחדל של הממשלה שלא פינתה אותם.

זהבה גלאון: הוא התחייב לבוש, הוא התחייב באלף דיבורים ובכל זאת לא פינה אותם.

זהבה גלאון: אני שמעתי בשבוע שעבר את פורז אומר שצריך להוציא משם את צה"ל ונראה אותם נשארים שם יום אחד.

זהבה גלאון: לא צריך להגן עליהם, צריך להוציא משם את צה"ל.

זהבה גלאון: זה מתקשר לענין.

זהבה גלאון: אני מתנגדת לישיבה של האנשים האלה שם, לעליה לשטח, אנשים משתלטים על שטח הייתי רוצה לראות אם זה היה קורה במקום אחר שהיו באים אנשים אחרים.

זהבה גלאון: ..

רשף חן: דובר כאן על זה שהחלטות מתקבלות ע"י הצבא, וודאי שההחלטות מתקבלות ע"י הצבא.

רשף חן: אנחנו נמצאים שם במצב משנת 67 שבו אין דמוקרטיה בשטח הזה, זה המצב.

רשף חן: אין דמוקרטיה לפלשתינאים וגם היהודים שהלכו לגור שם יש להם דמוקרטיה חלקית בלבד.

רשף חן: לא אמרתי שאין זכויות אזרח, אמרתי שאין דמוקרטיה.

רשף חן: זכויות אדם יש גם לפלשתינאים וגם ליהודים תחת שלטון צבאי.

רשף חן: הצו זהה לא חל על פלשתינאים מפני שזה צו מדיני לפינוי התנחלויות של יהודים.

רשף חן: זה צו מדיני, זה לא חוקי תכנון ובניה, בואו לא נשלה את עצמנו.

רשף חן: בואו לא נשלה את עצמנו על האופן שבו מחוקקים חוקים בשטח הזה.

רשף חן: בשטח הזה מחוקקים חוקים ע"י הצבא, אין שם כנסת.

רשף חן: אנחנו יכולים לעשות ביקורת, וטוב שאנחנו עושים ביקורת, על הפעילות של הצבא והממשלה שלנו כרשות מבצעת, אבל לבוא לכאן ולהגיד מה פתאום מחוקק שם חוק ע"י הצבא, כל החוקים שם מחוקקים ע"י הצבא.

נעמי בלומנטל: אני חושבת שהמגרש הזה שנקרא ועדת החוקה בכנסת הוא מגרש ראוי, רצוי, כל הנושאים שעולים כאן שמתייחסים להתנחלויות הוא נכון.

נעמי בלומנטל: אני בטוחה אם מחר, בין שזאת אתי לבני או מישהו אחר יבוא וידבר על בניה בלתי חוקית בנגב של הבדואים שיש לנו שם מפולת בלתי נסבלת, אנחנו במצב חמור ביותר, אנחנו נוכל לקיים ישיבה, אנחנו נשב עם חוקים, לא עם צווים זמניים של הצבא שיוצאים בגלל מדיניות כזאת או אחרת שהוא מקבל להוציא צו כזה או אחר, אלא יש שם חוקים ברורים של מדינת ישראל שבנויים על חוק המנדט, ואתה תראה שכובשים את הנגב.

נעמי בלומנטל: כובשים, גורמים עויינים למדינת ישראל ולא נעשה שום דבר.

נעמי בלומנטל: ולפיכך אני מוכנה בכל פורום להביא קודם כל שיטפלו בנגב, לפני כל דבר אחר.

נעמי בלומנטל: אנחנו צריכים ללכת אחורה, מבחינת מדינת ישראל ולא ועדת חוקה, ללכת אחורה, לקחת בחשבון שכל נושא יעלה בבית הדין הבינלאומי בהאג ויעלה בבג"צ ומכאן ללכת אחורה ואני מדברת פה אל המתנחלים ולאנשי ההיאחזויות שמממשים את המדיניות שאני מאמינה בה.

נעמי בלומנטל: לקבוע את הפורומים האלה ולהתחיל לבנות מאחור, נגיד אנחנו כבר בבית המשפט הבינלאומי בהאג או אנחנו כבר בבג"צ, איך אנחנו הולכים מזה אחורה כדי לבסס את המדיניות שלנו היכן שאנחנו נמצאים.

נעמי בלומנטל: אתמול בועדת המשנה היה דיון עם אלן דרשוביץ, אנחנו כבר שמענו את העמדות שלו, הוא אמר דבר שהוא נכון.

נעמי בלומנטל: הוא אומר, אני עוד לא נתקלתי במדינה שמקריבה את בניה בצורה כל כך החלטית כדי להגן על כביכול אזרחים תמימים של האוייב.

נעמי בלומנטל: עד כדי כך אתה בא ואומר אני אקריב חייל אחרי חייל, זה את הילדים שלנו, אנחנו נקריב כדי אולי להגן על אזרחים שאולי הם תמימים.

נעמי בלומנטל: ולכן פה אנחנו צריכים להבין את שדה המערכה שאנחנו נמצאים בו, אני מדברת עכשיו מבחינת המחוקקים, מבחינת המדינאים של מדינת ישראל, לא מבחינת יושבי המאחזים, ולכן המסקנה המתבקשת מכל מה שאמרתי חוץ ממסקנות שלפי דעתי צריך להסיק ולהפיק ולפעול לפיהם, בעיני אין דבר שנקרא מאחז בתי חוקי, אין דבר כזה, לא נולד יצור כזה.

נעמי בלומנטל: זה יצור שהוא המצאה דמיונית, טיפשית, מטומטמת, אין דבר שנקרא מאחז בלתי חוקי.

נעמי בלומנטל: יש מצב שיש מדיניות שאתה חושב שהיא נכונה שזכית בה מבחינה דמוקרטית ברוב ואתה מיישם אותה.

נעמי בלומנטל: עכשיו תמצא את הדרך איך להפוך את זה לחוקי כפי שנעשה תמיד.

מיכאל איתן: לפי מערכת החוקים הזאת צה"ל הלך לבית מסויים שבנו אותו, שם שם פתק ואמר בניה בלתי חוקית, הבית הזה הוא בלתי חוקי.

מיכאל איתן: השאלה אם זה חוקי, כן או לא, צריכה להיחתך עפ"י החוק.

מיכאל איתן: היא לא יכולה להיחתך עפ"י הגישה הפוליטית שאומרת אם הקמנו את חניתה בניגוד לחוק הבריטי אז היום מותר לנו להקים משהו בניגוד לחוק הישראלי, למרות שהמציאות היתה כזאת שהרבה מאוד ישובים הוקמו כך, אבל גם אלה שהוקמו כך קיבלו אישור בדיעבד.

מיכאל איתן: עכשיו בא זה שצריך לאשר ואומר לא רק שאני לא נותן אישור, אני רוצה לחזור בי ממה שהסכמתי בחצי לגיטימציה.

מיכאל איתן: זה המצב היום, אז איפה החוק.

שלמה פוליטיס: החלטה 471 מ28.10.99- מאשרת את החלטת ועדת שרים לענייני התיישבות ביהודה שומרון וחבל עזה והיא קובעת להסמיך את ראש הממשלה ושר הבטחון לפעול עפ"י סמכותו ושיקול דעתו בכל הקשור לנקודות התיישבות, מאחזים מבודדים שלא ברצף לשטח מבונה של ישובים קיימים ביהודה ושומרון.

שלמה פוליטיס: כל הנושא הזה מצוי בבג"צ ועו"ד מינצר הגיש אתמול עתירה לבג"צ.

שלמה פוליטיס: כל הסוגיות התחוקתיות וכל מה שעלה כאן והפסיקה של בית המשפט העליון מאוד ברורה לגבי סמכות החקיקה, אין סמכות לחקיקה של הכנסת ביחס לשטחים.

שלמה פוליטיס: זו פסיקתו של בית המשפט העליון.

שלמה פוליטיס: אנחנו פועלים עפ"י חוק ועפ"י הפסיקה.

שלמה פוליטיס: ב2.8.96- התקבלה החלטת ממשלה מספר 150 שביטלה את החלטת ממשלה מספר 360 מ1992-, זה מקור סמכות של הממשלה, אלא אם כן לא מכירים ברשות המבצעת, הרשות המבצעת קבעה שכל מה שקשור לנושא של התיישבות באיזור יהודה ושומרון, החלטת ממשלה 150- בתחום ההתיישבות באיזורי יהודה שומרון וחבל עזה יפעלו משרד הממשלה כדלהלן ובכפוף לסמכויות הנתונות למערכת הבטחון ושר הבטחון בתחום זה ובמסגרת תקציב המדינה המאושר לסעיפיו וכל אלה בהתאם להנחיות ראש הממשלה.

שלמה פוליטיס: כל הרשאה לתכנון והקצאת קרקע לבניה של אדמות מדינה באיזורים תבוצע רק לאחר אישורו של שר הבטחון.

שלמה פוליטיס: ועדת התכנון באיזורים לא תדון בתוכניות מתאר אלא לאחר קבלת אישור שר הבטחון ולא תיתן תוקף לתוכנית כזו אלא באישורו והכל יעוגן בתחיקת הבטחון עפ"י החלטת ממשלה.

שלמה פוליטיס: הסמכה מפורשת של הממשלה להסדיר את כל נושא החוקיות של ההתיישבות באיזור יהודה ושומרון.

מיכאל איתן: קיבלנו הסברים בדבר המניעים שהניעו את הממשלה ואת הצבא לקבוע הסדרים משפטיים אחרים ממה שהיה נהוג עד כה בכל מה שקשור לפינוי של אנשים שלדעת שלטונות הצבא פלשו או הקימו מבנים בלתי חוקיים או פעלו בניגוד לחוקי התכנון והבניה ביהודה ושומרון.

מיכאל איתן: אל"מ פוליטיס, הסביר לועדה את הקשיים שניצבו בפני הצבא ואת הצורך מבחינת הצבא על מנת לחסוך במשאבים של כוח אדם ותקציב לבצע את אותה פעילות באמצעים יעילים יותר.

מיכאל איתן: המצב הקודם היה שהיתה החלטה ב9.6.2003- ששיקפה מצב משפטי מסויים, על זה ברך גם היועץ המשפטי וגם הפרקליט הצבאי הראשי וגם הועדה התאחדה על הנוסח הזה.

מיכאל איתן: אני אסכם את הישיבה, אני אתן הודעה קצרה אחר כך, שמענו את הגורמים, ביום שני יתקיים דיון בצו לגופו.